text: Dies clau per saber on serà Messi l'any 2018
  L'argentí negociarà el nou contracte amb el Barça després d'un partit clau per classificar-se per al Mundial
  4 min. Barcelona 14/11/2016 23:06
  T.P./A.L.
  651x366 Messi, Mascherano i Di María, sota la mirada del seleccionador Edgardo Bauza. / MARCOS BRINDICCI / REUTERS Messi, Mascherano i Di María, sota la mirada del seleccionador Edgardo Bauza. / MARCOS BRINDICCI / REUTERS
  Leo Messi va arribar ahir a la població de San Juan, on la seva selecció necessita derrotar aquesta matinada com sigui Colòmbia (00.30h) per no complicar-se encara més la presència al Mundial del 2018 a Rússia. L'Argentina no es perd un Mundial des del 1970, però després de les primeres 11 jornades de la fase de classificació quedaria fora de la fase final. En les últimes quatre jornades tot just ha sumat dos punts. Jugant com a local, ha perdut amb l'Equador i el Paraguai. I va empatar amb el Brasil. "No podem fallar més", deia el seleccionador Edgardo Bauza. "No tinc ni idea de quina és la idea de joc de l'equip", deia César Luis Menotti, el seleccionador campió del món el 1978.
  Per ser el 2018 a Rússia, Messi necessita sumar els tres punts. Per somiar el 2018, cal fer els deures el 2016. I, curiosament, el 2018 seria l'any en què acabaria contracte amb el Barça el futbolista de Rosario, que ahir va desmentir una informació publicada pel diari Marca que assegurava que l'argentí va dir no al Barça al juliol, que no volia renovar: " Fum", deien a l'ARA fonts pròximes al jugador. Fonts que, a més, asseguren que quan el Barça els truqui un cop tornin de l'Argentina es posaran a negociar i que l'escenari més probable és que les reunions es produeixin abans d'acabar l'any, tal com va dir Josep Maria Bartomeu a la premsa anglesa, i que arribin a bon port.
  http://www.ara.cat/esports/renovat-Messi-Barca_0_1685831459.htmD'aquesta manera s'esperen els primers contactes un cop Messi i el seu pare tornin de Sud-amèrica, on el futbolista està concentrat amb la seva selecció. A partir d'aquí s'haurà de posar fil a l'agulla a un tema que condiciona tota la política esportiva i econòmica del club dels pròxims anys. De moment, tot i les informacions de Marca, ningú vol sentir a parlar de l'adéu de Messi el 2018, quan podria marxar amb la carta de llibertat sota el braç. El present de Messi, doncs, és el partit contra els colombians. I després negociar un contracte en què tindria totes les de guanyar. Dins del club, el missatge és clar: calma. Tothom dóna per fet que un cop es tanqui el patrocinador principal de la samarreta de les pròximes temporades -el nom que ocuparà el lloc de Qatar Airways podria ser anunciat aviat- arribarà el torn de negociar amb Messi i enllestir altres millores de contracte, com les de Luis Suárez i Ter Stegen.
  Messi, centre de tot a Barcelona, també és al centre de l'huracà que ha fet miques el futbol argentí. L'actuació oferta la setmana passada al Brasil, amb derrota per 3-0, va encendre tots els llums d'alarma i Bauza prepara canvis de cara al duel amb Colòmbia. Així, Gabriel Mercado jugarà en lloc de Pablo Zabaleta, Éver Banega en el d'Enzo Pérez i Lucas Pratto en el de Gonzalo Higuaín. Tot amb la idea de poder competir millor. "Hem perdut punts que no pensàvem perdre i és normal que les crítiques apareguin. Però estic molt bé, amb força i amb moltes ganes. Estic convençut del que hem de fer i espero que es faci un bon partit", va dir Bauza, posant la mà al foc quan deia que els argentins seran el 2018 a Rússia. Ara mateix, l'Argentina ocupa la sisena posició amb 16 punts i un triomf li permetria escalar almenys fins al cinquè lloc, on ara hi ha Xile amb 17, i que donaria el dret de disputar la repesca amb un rival d'Oceania. Dels 10 equips sud-americans, quatre es classifiquen de manera directa i el cinquè juga aquest play-off. A falta de set jornades, el Brasil lidera les eliminatòries sud-americanes amb 24 punts, seguit per l'Uruguai (23), Colòmbia (18) i l'Equador (17). L'Uruguai de Luis Suárez juga a Santiago de Xile a la mateixa hora que els argentins, i el Brasil de Neymar visita després Lima per enfrontar-se a un Perú que encara té opcions de ser al Mundial (3.15 h).